b'\n_START_ARTICLE_\nTheodor S\xc3\xb6rensen\n_START_PARAGRAPH_\nCarl Theodor S\xc3\xb6rensen (alk. S\xc3\xb8rensen; 19. joulukuuta 1846 Tanska \xe2\x80\x93 28. syyskuuta 1914 Viipuri, Suomen suuriruhtinaskunta) oli tanskalais-suomalainen urkuri, s\xc3\xa4velt\xc3\xa4j\xc3\xa4 ja orkesterinjohtaja, joka vaikutti erityisesti Porin ja Viipurin musiikkiel\xc3\xa4m\xc3\xa4\xc3\xa4n._NEWLINE_Theodor S\xc3\xb6rensen syntyi Tanskassa vuonna 1846, ja h\xc3\xa4n oli oman ilmoituksensa mukaan opiskellut s\xc3\xa4vellyst\xc3\xa4 muun muassa Niels Gaden johdolla, samoin kuin urkujen- ja pianonsoittoa. H\xc3\xa4n saapui Suomeen kes\xc3\xa4ll\xc3\xa4 1867 Tukholmasta ja aikoi matkustaa Helsinkiin ja edelleen Pietariin konsertoimaan, mutta kes\xc3\xa4 ei ollut suosiollista aikaa konserteille \xe2\x80\x93 niinp\xc3\xa4 S\xc3\xb6rensen asettui Turkuun. H\xc3\xa4n toimi musiikinopettajana ja j\xc3\xa4rjesti ja johti konsertteja, joissa esitettiin my\xc3\xb6s h\xc3\xa4nen omia s\xc3\xa4vellyksi\xc3\xa4\xc3\xa4n. H\xc3\xa4n siirtyi Turusta Poriin ja Kristiinankaupunkiin ja esiintyi my\xc3\xb6s Helsingiss\xc3\xa4._NEWLINE_S\xc3\xb6rensenin ensimm\xc3\xa4inen sinfonia esitettiin vuonna 1873 Turussa; s\xc3\xa4vellyksest\xc3\xa4 ovat s\xc3\xa4ilyneet ensimm\xc3\xa4isen osan \xc3\xa4\xc3\xa4nilehdet. Seuraavana vuonna h\xc3\xa4net valittiin urkuriksi Poriin. H\xc3\xa4n toimi aktiivisesti kaupungin musiikkiel\xc3\xa4m\xc3\xa4ss\xc3\xa4, ja vuonna 1878 Poriin perustettiin h\xc3\xa4nen aloitteestaan orkesteri Musikaliska s\xc3\xa4llskapet i Bj\xc3\xb6rneborg. H\xc3\xa4n jatkoi s\xc3\xa4velt\xc3\xa4mist\xc3\xa4, suurimpana ty\xc3\xb6n\xc3\xa4\xc3\xa4n toinen sinfonia Es-duuri. Kantaesitys 2. toukokuuta 1882 sai Helsingiss\xc3\xa4 innostuneen vastaanoton._NEWLINE_Vuonna 1883 S\xc3\xb6rensen alkoi hoitaa Viipurissa ruotsalais-saksalaisen seurakunnan urkurinvirkaa ja alkoi my\xc3\xb6s j\xc3\xa4rjest\xc3\xa4\xc3\xa4 kaupungin musiikkiel\xc3\xa4m\xc3\xa4\xc3\xa4: h\xc3\xa4n perusti kuoron ja orkesterin. Samalla h\xc3\xa4n jatkoi s\xc3\xa4vellysty\xc3\xb6t\xc3\xa4, ja h\xc3\xa4n oli 1880-luvulla kenties Suomen merkitt\xc3\xa4vin orkesteris\xc3\xa4velt\xc3\xa4j\xc3\xa4._NEWLINE_Vuonna 1889 S\xc3\xb6renseni\xc3\xa4 syytettiin plagioinnista: Karl Flodin v\xc3\xa4itti lehtikirjoituksessaan, ett\xc3\xa4 S\xc3\xb6rensenin Romanssi viululle ja pianolle oli tarkka kopio tanskalaisen Emil Hartmannin viulukonserton toisesta osasta. My\xc3\xb6s S\xc3\xb6rensenin teos Winter und Lenz osoittautui plagiaatiksi. Kopiointikohu katkaisi S\xc3\xb6rensenin lupaavan uran. Yleis\xc3\xb6n painostuksen takia h\xc3\xa4n joutui luopumaan kapellimestarin teht\xc3\xa4vist\xc3\xa4; taustalla saattoi my\xc3\xb6s olla kauna ruotsinkielist\xc3\xa4 yl\xc3\xa4luokkaa kohtaan. H\xc3\xa4n jatkoi kuitenkin ty\xc3\xb6t\xc3\xa4\xc3\xa4n urkurina ja lyseon musiikinopettajana._NEWLINE_Aikanaan viipurilaiset leppyiv\xc3\xa4t S\xc3\xb6rensenille, ja vuonna 1893 h\xc3\xa4nelt\xc3\xa4 tilattiin juhlakantaatti suomalaisen seurakunnan uuden kirkon vihki\xc3\xa4isiin._NEWLINE_S\xc3\xb6rensenin s\xc3\xa4vellyksi\xc3\xa4 ei juuri ole s\xc3\xa4ilynyt. Orkesteriteosten k\xc3\xa4sikirjoitukset katosivat tai tuhoutuivat Viipurissa talvisodan aikana, sill\xc3\xa4 niit\xc3\xa4 s\xc3\xa4ilytettiin arkussa tytt\xc3\xa4ren ullakolla._NEWLINE_Theodor S\xc3\xb6rensen avioitui vuonna 1874 Agnes Octava Ugglan kanssa. Heille syntyi tyt\xc3\xa4r Edith ja poika Torsten.'